Tina Nedergaard (V), 2005-06-14:
Regeringen har i forbindelse med kommunalreformen lagt op til, at en række uddannelsesinstitutioner overgår fra amtsligt regi til statsligt selvstyre.
Det gælder f.eks. gymnasierne, hf, SOSU-uddannelserne, VUC'erne.
Også sygeplejeskolerne og radiografskolerne, som er omfattet af lovforslag nr. L 107, overgår til den nye styrings- og finansieringsstruktur.
For Venstre har det været helt afgørende, at vi har velfungerende og optimale uddannelsesmuligheder for unge og voksne i det ganske land.
Vi finder, at det er positivt, at særligt ungdomsuddannelserne nu får de samme styringsmæssige rammer, hvorved muligheden for samarbejde og synergi øges.
Det er utrolig vigtigt, at disse samarbejder etableres.
Det øger kapacitetsudnyttelsen, man kan trække på hinandens ressourcer og styrker, og man kan lære af hinanden igennem et tættere samarbejde.
I Venstre har vi imidlertid også været meget optagede af, at der fortsat er et bredt uddannelsestilbud af høj kvalitet i de mindre befolkede områder.
Tendensen fra dette års søgning til f.eks. gymnasierne viser, at unge i højere og højere grad søger mod de større bygymnasier.
Det er naturligvis i orden, at de unge vælger således, men omvendt er det risikabelt, hvis det betyder, at der ikke er tilstrækkeligt med gode uddannelsestilbud tilbage og til rådighed i udkantsområderne og områderne uden for storbyerne.
Tendensen med færre elever på de mindre gymnasier har vi set i flere år, men vi har i Venstre ønsket at sikre, at kommunalreformen i sig selv ikke bidrager unødigt til denne tendens.
Ministeren har delt den opfattelse, og han har med sin aftale med Dansk Folkeparti, regeringspartierne, Det Radikale Venstre og Socialdemokraterne skabt de bedst mulige betingelser for de mindre uddannelsesinstitutioner, herunder gymnasierne i udkantsområderne.
Dette er gjort ved, at vi sikrer, at der bliver en finansieringsstruktur, som betyder, at der er tilstrækkelige grundbeløb til de mindre institutioner, så de kan opretholde deres aktiviteter trods en mere beskeden søgning.
Desuden bemyndiges ministeren til at gribe ind, for så vidt en region henvender sig, med henblik på at sikre en fornuftig kapacitetsudnyttelse i området.
Det betyder med andre ord, at ministeren kan medvirke til at fordele eleverne mere hensigtsmæssigt.
Endelig har ministeren tilkendegivet, at han inden for gymnasieforliget vil sikre, at der vil blive grebet ind, for så vidt der spekuleres i at udbyde et urealistisk højt antal retninger på et M051S44234589KAJE.FM.FM Page 4555 Tuesday, November 8, 2005 5:59 PM
gymnasium for derigennem at tiltrække yderligere elever
Alt sammen initiativer, der retter sig mod at sikre, at unge mennesker, der lever i vores udkantsområder, også fremover får et godt gymnasialt og et i øvrigt godt uddannelsestilbud.
I Venstre er vi tilfredse med de af ministeren stillede ændringsforslag, som da også har betydet, at vi for institutionsstrukturen på L 106, L 107 og L 109 har opnået et bredt flertal med Dansk Folkeparti, Socialdemokraterne og Det Radikale Venstre.
Love gør imidlertid ikke mirakler, og det er derfor også helt afgørende, at de mindre institutioner tager handsken op og tænker utraditionelt og på tværs, således at der kan opstå nye dynamiske læringsmiljøer rundtomkring i det ganske land, så de unge og også de voksne med glæde kan vælge det lokale tilbud.